ჯენესისი
ვიკიპედიიდან
ჯენესისი | ||
---|---|---|
![]() ჯენესისი პიტერ გებრიელთან ერთად
|
||
ბიო | ||
წარმოშობის ადგილი | გოდელმინგი, ინგლისი | |
ჟანრი/ები | პროგრესიული როკი არტ როკი ფოლკ როკი |
|
აქტიური | 1967 – 1999 2006 – დღემდე |
|
ლეიბლი/ები | Virgin Charisma Atlantic Atco Decca ABC |
|
წევრები | ||
კოლინზი, ფილ რაზერფორდი, მაიკ ბენკსი, ტონი |
||
ყოფილი წევრები | ||
გებრიელი, პიტერ ჰეკეტი, სტივ ფილიპსი, ენტონი მეიჰიუ, ჯონ სილვერ, ჯონ სტიუარტი, კრის უილსონი, რეი |
ჯენესისი (ინგლ. Genesis) არის "გრემის" ჯილდოს მფლობელი ინგლისური ჯგუფი, რომელიც უკრავს პროგრესიულ როკს. ჯგუფი ჩამოყალიბდა 1967 წელს.
მსოფლიო მასშტაბით გაიყიდა ჯენესისის 150 მილიონამე ალბომი. ჯგუფი შედის ყველა დროის ყველაზე გაყიდვად ალბომების მქონდე 30 მუსიკოსში და ჯგუფში. ჯგუფის წევრები სხვადასხვა დროს იყვნენ პიტერ გებრიელი და ფილ კოლინზი. ორივე მუსიკოსი ასევე წარმატებულ სოლო-კარიერას მიჰყვება.
ჯგუფში გებრიელის ლიდერობისას, საკონცერტო გამოსვლები გამოირჩეოდა თეატრალური დადგმების ელემენტებით და ფერადი კოსტიუმებით. ასევე საგულისხმოა, რომ ჯგუფის გიტარისტი, მაიკ რაზერფორდი, იყო ერთ-ერთი პირველი მუსიკოსი, ვინც უკრავდა 12 სიმიან გიტარაზე.
70-იან და 80-იან წლებში ჯენესისმა ტრადიციული პროგ. როკიდან გადაინაცვლა უფრო მსუბუქ მუსიკაზე, თუმცა სიმღერებმა შეინარჩუნეს სტრუქტურული ხასიათი, ცვლადი რითმი, ტემპი და ჯენესისის მუსიკისათვის დამახასიათებელი სხვა ელემენტები.
1976 წლიდან, ალბომის ”The Lamb Lies Down on Broadway” გამოცემის და ამავე სახელწოდების ტურის შემდეგ და ჯგუფიდან გებრიელის წასვლის შემდეგ ჯენესისის მთავარი ვოკალისტი იყო ფილ კოლინზი. მასთან ერთად ჯგუფი საერთაშორისო არენაზე გავიდა ცნობილი ალბომებით "Duke" და "Invisible Touch".
1996 წელს კოლინზმა ოფიციალურად დატოვა ჯგუფი და რაზერფორდის/ბენკსის ახალ პროექტს შეუერთდა. ჯგუფ "სტილტსკინ"-ის ვოკალისტი რეი უილსონი. მასთან ერთად ჩაიწერა 1997 წლის ალბომი Calling All Stations.კომერციული წარუმატებლობის გამო პროექტი დაიშალა მცირე საკონცერტო ტურის დასაწყისში.
2006 წლის 18 ოქტომბერს, ბი-ბი-სი-მ გამოაცხადა, რომ ჯგუფის წევრები, ფილ კოლინზთან ერთად აპირებენ მასშტაბურ საკონცერტო ტურს. გებრიელი და ყოფილი გიტარისტი, სტივ ჰეკეტი მასში მონაწილეობას არ მიიღებენ. შესაძლებელია ჩაიწეროს ახალი სტუდიური ალბომიც.
სექციების სია |
[რედაქტირება] ისტორია
[რედაქტირება] დაარსება და წარუმატებელი დებიუტი
ჯგუფი წარმოიშვა 1960-იანი წლების ბოლოს. მისი დამაარსებლები - პიტერ გებრიელი და ტონი ბენკსი იყვნენ ჩარტერჰაუსის სკოლის სტუდენტები. ჯენესისის ორიგინალური შემადგენლობა ასეთი იყო: გებრიელი (ვოკალი), ფილიპსი, ენტონი”ენტონი ფილიპსი (გიტარა), ბენკსი (კლავიშები), მაიკ რაზერფორდი (ბას-გიტარა) და კრის სტიუარტი (დასარტყამები).
მათი პირველი ალბომი - From Genesis to Revelation გამოვიდა 1969 წელს, ჯონატან კინგის მენეჯმენტის დახმარებით. ეს უკანასკნელი უკვე იყო სიმღერების წარმატებული ავტორი და პროდიუსერი. მან ჯგუფს დაარქვა "ჯენესისი", რადგანაც ეს იყო პირველი სერიოზული ჯგუფი, რომელთანაც მას მოუწია მუშაობა, ანუ ეს იყო მისი კარიერის "წარმოშობა", "დასაწყისი". მისივე თქმით, "მე მათ ჯენესისი დავარქვი, რადგანაც ვიფიქრე, რომ ეს კარგი სახელია... ეს იყო ახალი ჟღერადობისა და ახალი შეგრძნების დასაწყისი".[1]
ალბომი გამოიცა კომპანია დეკას მიერ. ხმისჩამწერი სესიების დროს სტიუარტმა დატოვა ჯგუფი და მას ჩაენაცვლა ჯონ სილვერი. ჯგუფმა ჩაწერა რამდენიმე სიმღერა ჯგუფის ბი ჯის-ის სტილში. კინგმა ეს სიმღერები ერთ ალბომად გააერთიანა, თანაც სიმებიანი ინსტრუმენტების ჟღერადობაც დაამატა მათ.
ჯენესისის პირველი სინგლი "The Silent Sun" გამოვიდა 1968 წლის თებერვალში. ალბომი ცუდად იყიდებოდა, მაგრამ მიუხედავად ამისა, კოლექტივმა გადაწყვიტა გაეგრძელებინა სტუდიაში მუშაობა.
1967 | გებრიელი, ფილიპსი, რაზერფორდი, ბენკსი, სტიუარტი | |
1968 | გებრიელი, ფილიპსი, რაზერფორდი, ბენკსი, სილვერი | |
1969 | გებრიელი, ფილიპსი, რაზერფორდი, ბენკსი, მეიჰიუ1 | |
1970 | გებრიელი, ჰეკეტი, რაზერფორდი, ბენკსი, კოლინზი 2 | |
1975 | ჰეკეტი, რაზერფორდი, ბენკსი, კოლინზი 3 | |
1977 | რაზერფორდი, ბენკსი, კოლინზი 4 | |
1997 | რაზერფორდი, ბენკსი, უილსონი 5 | |
1999 | ბენდის აქტიურობა შეჩერებულია | |
2006 | რაზერფორდი, ბენკსი, კოლინზი 4 | |
დამატებითი მუსიკოსები 1 დევიდ ტომასი 2 მიკ ბერნარდი 3ბილ ბრაფორდი 4 ჩესტერ ტომპსონი, დერილ სტერმერი 5 ნიკ დ'ვირგილიო, ნირ ზიდკიაჰუ, ანტ დრენანი |
ჯგუფში მოვიდა ახალი წევრი - ჯონ მეიჰიუ, რომელიც ჯგუფში დასარტყამებზე უკრავდა მანამ, სანამ ქარიზმასთან არ დაიდო ახალი კონტრაქტი. საკონცერტო გამოსვლებისას ჯგუფს ჩამოუყალიბდა ახალი, უფრო ბნელი და მომაჯადოვებელი ჟღერადობა. ფილიპსმა დატოვა ჯგუფი 1970 წელს, ალბომის Trespass გამოსვლის შემდეგ, ჯანმრთელობის გართულებული მდგომარეობის გამო.
მისი წასვლის შემდეგ ჯგუფის მომავალი საეჭვო გახდა. კოლექტივიდან გაანთავისუფლეს ჯონ მეიჰიუც. Trespass, მიუხედავად ამდენი არასასიამოვნო მოვლენისა, რომელიც მას ახლდა, იყო სწორედ ის დისკი, რომელმაც განაპირობა ჯგუფის ჟღერადობა შემდეგი წლების განმავლობაში.
1970 წლის 4 აგვისტოს ჯგუფში მოვიდა ფილ კოლინზი, რომელიც ჯგუფის ყველა წევრს მოეწონა დასარტყამებზე დაკვრის ორიგინალური ტექნიკისა და ჯგუფის ადრინდელი სიმღერების უბადლო შესრულების გამო. იმავე წლის ბოლოს, გაზეთში გამოქვეყნებული განცხადების შემდეგ, ვირტუოზი გიტარისტი ჯგუფში მოხვდა სტივ ჰეკეტი, რომელსაც ჰქონდა მოსმენილი ჯგუფის სიმღერები კონცერტებზე და რომელმაც მცირე კონკურსი გაიარა.
[რედაქტირება] 1970–1975 (პიტერ გებრიელის ლიდერობით)
კოლინზი და ჰეკეტი პირველად გამოჩნდნენ სტუდიურ ალბომზე Nursery Cryme (1971). შემდეგი ალბომი იყო Foxtrot, რომელშიც შესულია ცნობილი 23 წუთიანი კომპოზიცია "Supper's Ready" და არტურ კლარკით შთაგონებული "Watcher of the Skies". ამ ორი ალბომის მხარდასაჭერ კონცერტებზე გებრიელმა უკვე აქცია ჯგუფის გამოსვლები ნამდვილ თეატრად, დაიწყო რა სხვადასხვა კოსტიუმისა და სასცენო ატრიბუტიკის გამოყენება. იმ დროს, როდესაც ყველა დანარჩენი უკრავდა, პიტერი გადაცმული იყო სხვადასხვა პერსონაჟად და აჯადოვებდა მაყურებელს შეუდარებელი ვოკალით და საკუთარ ფანტაზიებში მოგზაურობით.
შემდეგი ალბომი იყო Selling England by the Pound, 1973 წლის პრეტენზიული ნამუშევარი. გებრიელი ღელავდა რომ ახალი დისკის სახელწოდება გამოიწვევს გაუგებრობას ამერიკული მსმენელის მხრიდან - ასევე ეწოდებოდა ლეიბორისტული პარტიის საპროტესტო აქციას. მუსიკალურად ალბომი მდიდარი იყო ჰეკეტის სოლოებით, გებრიელის ცოცხალი ლირიკით და ბენკსის ენერგიული პარტიებით მელოტრონზე.
შემდეგ წელს მათ გამოუშვეს ორდისკიანი კონცეფტუალური ალბომი The Lamb Lies Down on Broadway (1974), რომელშიც მოთხრობილია ვინმე რაელის, პუერტო-რიკოში დაბადებული და ნიუ-იორკში გაზრდილი მაწანწალის ისტორია მის პარალელურ სამყაროში მოგზაურობაზე. ამ მოგზაურობის დროს გმირი ხვდება სხვადასხვა მითოლოგიების პერსონაჟებს და თავად გებრიელის მიერ მოგონილ არსებებს, როგორიც იყო Slipperman. ალბომი სავსეა სატირით, გებრიელისეული სპეციფიური იუმორით, სიტყვებისა და გამონათქვამების ორიგინალური ინტერპრეტაციით. დღემდე მისი რეალური სიუჟეტი დაუდგენელია, რადგანაც ყველას შეუძლია მისი საკუთარი ვარიანტი წარმოიდგინოს. დღემდე არცერთ ინტერვიუში გებრიელს არ განუმარტავს ალბომის არცერთი ეპიზოდი, თუმცა, ჯგუფის ბევრი მოყვარული თვლის, რომ "რაელი" თავად პიტერია. კოლინზი კი დოკუმენტურ ფილმში ჯენესისის ისტორიაზე ამტკიცებს, რომ მთელი ისტორია არის ადამიანის გაორებაზე.
ალბომს მოჰყვა მასშტაბური საკონცერტო ტური, რომლის მსვლელობისას სრულდებოდა მთლიანი ალბომი. სცენაზე გებრიელი მუდმივად იცვლიდა კოსტიუმსა და გრიმს, ხოლო მუსიკოსების უკანა ფონს ამშვენებდა სლაიდ-შოუ, რომელიც მიჰყვებოდა ალბომის სიუჟეტს. დაძაბული ტურისა და დამქანცველი ცხოვრების გამო გებრიელმა დატოვა ჯგუფი, იმ არგუმენტით, რომ მან ყველაფერს მიაღწია ამ მუსიკოსებთან. 1977 წელს მან გამოუშვა პირველი საკუთარი ალბომი, რომელსაც უბრალოდ Peter Gabriel ეწოდებოდა.
[რედაქტირება] პირველი წლები კოლინზთან
ჯგუფმა დაიწყო ახალი ვოკალისტის ძიება, თუმცა მან არ იცოდა თუ როგორი ვოკალისტი სჭირდება. ფაქტი იყო, რომ გებრიელისგან ნაკლებად განსხვავებული ვოკალური მონაცემების მქონე ადამიანზე დიდი მოთხოვნა იყო. კოლინზის თქმით მას ძალიან სურდა, რომ ეს საქმე მისთვის მიენდოთ. ერთ-ერთ შესაძლო ვოკალისტად ჯონ ანდერონიც განიხილებოდა (ჯგუფ იეს-ის მონაწილე. მიუხედავად ვარიანტებისა, ვოკალისტად დარჩა კოლინზი, რომელმაც დასარტყამებიდან გადაინაცვლა მთავარ მიკროფონზე.
პოსტ-გებრიელისეული პირველი ალბომი იყო A Trick of the Tail. რა თქმა უნდა, კრიტიკოსებმა, რომლებმაც ნაადრევად დაასამარეს ჯენესისი, ენა ჩაიგდეს - ალბომი გაიყიდა ყველაზე დიდი რაოდენობით, ვიდრე რომელიმე მათი წინა ალბომი, ლიდერად კი ფილ კოლინზი მოგვევლინა.გებრიელი აღარ იყო ჯგუფში, მაგრამ კოლინზმა დაამტკიცა, რომ მას ასევე აქვს ლიდერობის უნარი.ასეცე, მის ნაზ ვოკალს უფრო მეტად ნაზი სიმღერები უხდებოდა და ჯგუფი სწავლობდა სიმღერების ვოკალურ შესრულებას, რათა კოლინზს არ ეყვირა. ერთ-ერთი საკმაოდ გამოკვეთილი ტრეკია Squonk - რატომღაც ბევრმა ჩათვალა, რომ აქ გებრიელის მისამართით ნასროლი ქვა იმალება, თუნდაც იმიტომ, რომ ეს სიმღერა მოისროლეს გამოუდეგარი ტრეკების ურნაში გებრიელის დროს.თავად 'სკუონკი' ამერიკული მითოლოგიის ერთ-ერთი უცნაური ცხოველი იყო.ამავე დროს, რაზერფორდი და კოლინზი ისხდნენ სტუდიაში გებრიელთან და ეხმარებოდნენ მას პირველი სოლო-ალბომის დემოების ჩაწერაში. ალბათ უნდა აღინიშნოს, რომ ჯგუფის დატოვებას ჯენესისის შემთხვევაში, არასოდეს არ ახლდა თან ჩხუბი, მწარე კამათი ან აგრესია.სინამდვილეში, ჯგუფი პირიქით, თბილად იხსენებდა გებრიელს ფინალურ Los Endos-ში, სადაც გაისმის სტრიქონი there's an angel standing in the sun...free to get back home, რომელიც Supper's Ready-დან იქნა აღებული.საინტერესოა, რომ გებრიელის პირველ სოლო-ჰიტში ასევე არის წამოყენებული შინ წასვლის თემა. თავად ალბომი სტილისტურად უფრო ახლოს დგას კლასიკურ ჯენესისთან, ვიდრე რომელიმე შემდგომი ალბომი (ზოგიერთი მოყვარული აზრით), თუნდაც იმიტომ რომ იგი ყველანაირად არის "ჯენესისური" - ზღაპრული არსებებითა და პიროვნებებით, ყდით, თავად შესრულებით, ლირიკით. ტურზე ჯგუფს ბილ ბრუფორდი შეუერთდა, დასარტყამებზე პარტიების შესასრულებლად.ფილ კოლინზმა ნახევრად გადაინაცვლა სცენის წინა ფლანგზე. ალბომიდან გამოვიდა ორი სინგლი - A trick of the tail და Ripples.ამავე პერიოდში ჯგუფმა გადაიღო პირველი ოფიციალური ვიდეოკლიპები (იმ პერიოდში ვიდეოკლიპების კულტურა ჯერ კიდევ ყალიბდებოდა) - A trick of the tail და Robbery, Assault and Battery, ეს უკანასკნელი, საკმაოდ საინტერესო სიუჟეტური ხაზით.
1976 წელს გამოდის ალბომი Wind & Wuthering.ეს იყო ერთ-ერთი ორი ალბომიდან, რომელიც ჩაიწერა სტუდიაში "რილაიტ", ნიდერლანდებში.იგი იქცა ჯგუფის შემდეგ პრეტენზიულ ნამუშევრად.სამწუხაროდ, ჰეკეტის წვლილი აქ მინიმალურია, რადგანაც ჯენესისი უფრო მსუბუქ მუსიკაზე გადადიოდა, ჰეკეტი კი კვლავაც ექსპერიმენტების მოყვარულად რჩებოდა.ჯენესისის დანარჩენმა წევრებმა დაკარგეს ექსპერიმენტების სურვილი.თუმცა, სტივი ფიქრობდა, რომ მეოთხე წევრის ამპლუაში იგი უბრალოდ დაწერს სიმღერებს.თუმცა, აქაც მისი კოლეგები მხოლოდ საუკეთესო სიმღერების შეტანას აპირებდნენ ჯგუფის ალბომებში.მათ წაუყენეს სტივს პირობა - მას ნებისმიერი რაოდენობის სოლო-ალბომების გამოცემის უფლება ექნება, მხოლოდ იმ შემთხვევაში, თუკი იგი ჯგუფში ამ პრინციპით იმუშავებს.თუმცა, სტივმა ვერ გაუძლო ასეთ რეჟიმს და ეს დისკი იქცა მის უკანასკნელ ნამუშევრად ჯენესისთან.
[რედაქტირება] ჰეკეტის წასვლა
Spot the Pigeon (1977) უკანასკნელი რელიზია სტივ ჰეკეტის მონაწილეობით, რადგანაც იგი უბრალოდ სამი სიმღერისგან შემდგარი მინიალბომია.სამივე კომპოზიცია არის წინა ორი სტუდიური ალბომისგან დარჩენილი მასალა, რომელიც ჯგუფმა ვერც ერთ დისკს ვერ მოარგო.
მთავარი სიმღერა არის Match Of The Day, რომელიც ფეხბურთის გავლენითაა დაწერილი.უცნაურია, მაგრამ ალბომმა ამოჰყო თავი ბრიტანეთის სინგლების ჩარტის 14-ე ადგილას, რაც ჯგუფისთვის რიგით მეორე ჰიტს ნიშნავდა.მიუხედავად იმისა, რომ მინიალბომი არასოდეს გამოცემულა ჩრდილოეთ ამერიკაშია, უცხო ქვეყნებში ჯგუფის წარმომადგენელი Atlantic Records ავრცელებდა ამ მინიალბომს კანადაში. მიუხედავად იმისა, რომ ჰეკეტს არ სიამოვნებდა, რომ ჯგუფი არ ითვალისწინებს მის ინტერესებს, მას მოეწონა, რომ Inside and Out (მისი ფავორიტი) შეიტანეს ამ ალბომში."Spot the Pigeon" შემდგომში კომპაქტ-დისკზეც გამოიცა, მაგრამ რელიზი შემდგომში ამოიღეს გაყიდვიდან.მიუხედავად ამისა, Pigeons და Inside And Out გამოჩნდა ჯგუფის 2000 წლის კრებულზე Archive 2: 1976-1992.ასევე გადაიღეს სიმღერის Match of the Day-ს ვიდეოც, რომელზეც ცნობილია, რომ იგი სადღაც დაიკარგა.
შემდეგ გამოვიდა Seconds Out - ორმაგი საკონცერტო ალბომი, რომელიც ჯგუფის მიერ ჩაიწერა პარიზში 1976/1977 წლებში.ეს არის ჯენესისის მეორე საკონცერტო ალბომი.რა თქმა უნდა, იგი საინტერესოა იმით, რომ წარმოგვიდგენს გებრიელის პერიოდისა და პოსტ-გებრიელისეული კომპოზიციების შესრულებას.ჯგუფთან ერთად აქ უკრავს ბილ ბრუფორდი და Weather Report-ის დრამერი ჩესტერ ტომპსონი.ეს არის უკანასკნელი კონცერტები, რომელთა ჩაწერაშიც ჰეკეტი მონაწილეობდა.
ყველასთვის მოულოდნელად, ალბომმა 4-ე ადგილი დაიკავა ბრიტანეთის ჩარტში.ბევრი ამ დისკს მიიჩნევს პროგ-როკული ჯენესისის ფინალად, შემდგომში ისინი უფრო მსუბუქ მუსიკაზე გადავიდნენ.
არქივების პირველი ნაწილის გამოცემამდე ეს დისკი ითვლებოდა ერთადერთ ჩანაწერად, სადაც შეტანილი იყო Supper's Ready, 23 წუთიანი ეპოქალური პიესა.საკონცერტო ვერსია ბევრს უფრო მეტად მოსწონს და უკეთეს ვარიანტად მიიჩნევს, ვიდრე სტუდიურს.ამის შემდეგ ჰეკეტი მოსცილდა ჯგუფს და კომპოზიციაც სამუდამოდ ამოვარდა მათი საკონცერტო პროგრამიდან.
[რედაქტირება] მნიშვნელოვანი ცვლილებები
ჯენესისის მუსიკას მკვეთრად დაეტყო ჰეკეტის წასვლა.1978 წლის ალბომი "...And Then There Were Three..." სახელწოდების მიუხედავად, ორი ადამიანის უფრო არის, ვიდრე სამის.საქმე იმაშია, რომ კოლინზს ბევრი პრობლემა ჰქონდა ოჯახში.მას საკმაოდ გაუჭირდა დასარტყამების გარდა სხვა წვლილის შეტანა.მაგრამ იგი კვლავ იყო ჯგუფის უცვლელი ვოკალისტი.მან ასევე დაწერა "Scenes from A Night's Dream"-ის ტექსტი, თუმცა სიმღერების წერის მხრივ ჯგუფი უფრო შორს იყო ძველი ჯენესისისგან.მაიკმა საკუთარ თავზე აიღო მთავარი პარტიები გიტარაზე, რადგანაც ჰეკეტმა დატოვა ჯგუფი. ტონი ბენკსი, ალბათ, ყველაზე კარგად იყო მომზადებული ამ ესპერიმენტისათვის და მისი წვლილიც ამ ალბომში გამოკვეთილად ჩანს."Follow You Follow Me" და "Many too many" აბსოლუტურ ჰიტებად იქცნენ.
საკონცერტო ტურისათვის ჯგუფს შეუერთდა ჟან ლუკ პონტის ბენდის ყოფილი გიტარისტი დერილ სტერმერი.იგი ასრულებდა ჰეკეტის პარტიებს და მალე დაამტკიცა, რომ არც თუ ცუდად აკეთებს ამას.ტურმა წარმატებით ჩაიარა.მის დასრულებისთანავე ფილმა განაცხადა, რომ ესაჭიროებოდა დასვენება და ოჯახური პრობლემების მოგვარება.ბენკსმა და რაზერფოდმა მისცეს მას დრო, ხოლო ამასობაში თავად გამოუშვეს სოლო-ალბომები.სამწუხაროდ, ფილმა ვერ გადაარჩინა ურთიერთობა მეუღლესთან და დაუბრუნდა ჯგუფ "Brand X"-ს, რომელშიც იგი პარალელურად უკრავდა.ეს იყო უკანასკნელი დღეები ამ ჯგუფში, ამის შემდეგ მან დაიწყო საკუთარი სოლო-ალბომის შექმნა.
ჯენესისის სცენაზე დაბრუნების მცდელობა იყო "Duke" (1980).ალბომმა კვლავ აღადგინა სამეული როგორც ნამდვილი ჯგუფი - თუნდაც იმიტომ, რომ სამეული კვლავ წერდა სიმღერებს ძველი მანერით, ისე, როგორც ეს წლების წინ ხდებოდა.თითოეულმა წევრმა დაწერა სიმღერები, რომლებიც წარუდგინა ერთმანეთს.სხვადასხვა სიმღერა იყო მხოლოდ რეპეტიცია იმ კომპოზიციების, რომლებიც შემდგომში დაიწერა სხვა ალბომებზე მუშაობისას, ზოგი უფრო ადრინდელ ალბომებს გვაგონებდა.
25 წუთიანი პიესა, რომელიც დაიწერა დისკისთვის, მაინც დაიყო ცალკეულ სიმღერებად, თუმცა, სიმღერები "Behind The Lines" "Duchess" "Guide Vocal" , "Turn It On Again" "Duke's Travels" და "Duke's End" მაინც სრულდებოდა სცენაზე ერთი თანმიმდევრობით.
ჯენესისის ფანების მხრიდან ხშირად გაისმის კითხვა - არის თუ არა ეს კონცეფტუალური ალბომი.პასუხი დადებითიც და უარყოფითიც არის.ეს არ არის კონკრეტულად ერთი იდეით შეკრული დისკი, მაგრამ გარკვეული სიუჟეტურობა აქ იგრძნობა.რამდენიმე სიმღერაში გამოიკვეთება ერთი თემა - როკ-მუსიკოსის ცხოვრება, გიჟი ფანები, ვარსვლავი, მენეჯერი და ჯგუფის მოყვარულები კონცერტზე. "Please Don't Ask" კოლინზის მეუღლესთან განშორებაზეა."Misunderstanding" ასევე მიიჩნევა პირადი ცხოვრების აღწერად და მიზნად ისახავს ჯგუფ "Beach Boys" ვოკალური მანერის პაროდირებას.
"Duke"-ს მოჰყვა მინიმალისტური ელექტრონული "Abacab" (1981).ალბომი აღსანიშნავია იმით, რომ იწერებოდა ჯენესისის პირად სტუდიაში, რომელსაც The Farm ჰქვია და სწორედ იქ შეიქმნა ჯგუფის შემდეგი ალბომიც.ალბომის პროდიუსერია ჰიუ პედგემი, რომელმაც თავისებური ჟღერადობა შესძინა სტუდიურ ჯგუფს.მისი კარიერა დაიწყო იესთან და "ემერსონ, ლეიკ ენდ პალმერთან"-თან მუშაობით.შემდგომში მის კლიენტებში შედიოდნენ - "ბი ჯისი", დევიდ ბოუი, Clannad, ფილ კოლინზი, შერილ კროუ, მელისა ეტერიჯი, ელტონ ჯონი, პოლ მაკარტნი, Mike & the Mechanics (მაიკ რაზერფორდის ჯგუფი), იუსუ ნ'დური, The Police და სტინგი, 311 და მაკფლაი.
პედგემის პროდიუსერობის შედეგად, დისკი იქცა ერთ-ერთ საუკეთესოდ, სტუდიური ჟღერადობის მხრივ.საინტერესოა, რომ თავად მასალა ორდისკიან ალბომს ჰყოფნიდა, მაგრამ ამის მაგივრად გამოიცა ერთი დისკი, ე.წ. "ბი-საიდების" სახით კი, სინგლების მეორე მხარეს - ორი სიმღერა, რომელიც არ შევიდა ალბომში.მინიალბომი სამი სიმღერით გამოვიდა ინგლისში, ამერიკაში კი - ალბომის "Three Sides Live" მეოთხე დისკად.ალბომზე ასევე პირველად გამოჩნდა საყვირი "Earth, Wind and Fire"-ის სტილში.შემდეგი მისი გამოჩენები მხოლოდ ფილ კოლინზის სოლო-ალბომებში მოხდა.
[რედაქტირება] უკანასკნელი წლები კოლინზთან
"Three Sides Live"-ის გამოცემის შემდეგ, 1982 წელს, ჯგუფი ორიგინალური სახით, გებრიელთან და ჰეკეტთან ერთად, გაერთიანდა ერთჯერადი კონცერტისათვის.უშუალოდ, ეს კონცერტი მიზნად ისახავდა გებრიელის ფონდის "WOMAD" დახმარებას, რომელიც ფინანსურ კრიზისს განიცდიდა.
ცნობილი ალბომი Genesis გამოვიდა 1983 წელს.მას ასევე უწოდებენ "ფორმებს", რადგანაც მის ყდაზე გამოსახულია გეომეტრიული ფორმები.ალბომის სახელწოდება მნიშვნელოვანია იმით, რომ ზუსტად ასახავს ჯგუფის მდგომარეობას იმ დღეებში - ყველაფერი თითქოს და თავიდან დაიწყო.ინტერესი ალბომის მიმართ დიდი იყო.აქედან კომპოზიციების ნახევარს საკუთარი ვიდეოკლიპებიც გააჩნია. ალბომი იყო ჯენესისი ამ სიტყვის სრული გაგებით - ენერგიული, მოკლე და სხარტი.კოლინზი კვლავ ყვიროდა (Duke-დან მოყოლებული, მან დაიწყო ყვირილი ალბომებზე), მაგრამ აქ იყო წამოყენებული ერთი საინტერესო თემა, რომელიც ყველა დროის იყო აქტუალური - არალეგალური უცხოელების ისტორია, რომელიც კიდევ უფრო ხალისიანი ვიდეოკლიპის სახით წარმოგვიდგინა ჯგუფმა.Mama იყო კლასიკური კოლინზური ტრეკი, იგივე კომპოზიციური წყობა გამოყენებულია მის სოლო-სიმღერაში I don't care anymore.Home by the Sea არის ტრეკი, რომლითაც ჯგუფი ცდილობს კომპენსაცია გაუკეთოს პროგრესივის გაქრობას მათი ალბომებიდან.კვლავ და კვლავ აღსანიშნავია პედგემის ნამუშევარი.კიდევ ერთი საინტერესო ფაქტი ის არის, რომ აქედან გამოსულ სინგლებზე არ იყო არც ერთი ნომერი, რომელიც არ შესულა ალბომში.ერთადერთი იყო მაიკის სოლო-კომპოზიცია, რომელიც უკვე მის ალბომში შევიდა.
წარმატებული ტურის შემდეგ, ჯგუფი დაუბრუნდა სტუდიას და ჩაწერა Invisible Touch (1986).ეს ალბომი, ისევე როგორც წინა ორი, ჯენესისის ყველა სახის ფანისათვის იყო - აქ იყო პოპ-სინგლებიც და ხანგრძლივი ტრეკები, როგორიც არის Tonight, Tonight, Tonight და Domino, რომლებიც გამოცდილ ფანებს უფრო მიიზიდავდა.Domino, პრინციპში, სულით ახლოს დგას Home by the sea-ს წყობასთან, თუმცა პირველი ნაწილი შედარებით სუსტია, მეორე კი ტონი ბენკსისა და ფილ კოლინზის კიდევ ერთი პიკია.ლირიკა კვლავაც ეხება სოციალურ და პოლიტიკურ მდგომარეობას.იგივე დომინო ბირთვული ომის კოშმარებზეა, Land of Confusion კი მსოფლიოს წამყვან პოლიტიკოსებზე, რაზეც მისი ექსცენტრიული ვიდეოც მოწმობს.კლიპი, სხვათა შორის, წარდგენილი იყო MTV-ზე საუკეთესო კლიპის ნომინაციაზე, თუმცა მოიგო პიტერ გებრიელის ანიმაციურმა "Sledgehammer"-მა.ისევე, როგორც წინა ალბომიდან, აქედანაც თითქმის ყველა კომპოზიცია გამოვიდა სინგლის სახით, ვიდეოკლიპების შესაბამისი რაოდენობით, ხოლო ჰიუ პედგემისათვის ეს იყო უკანასკნელი ალბომი ჯგუფთან.
1988 წელს, როიალ ალბერტ ჰოლში გაიმართა კონცერტი, რომელზეც გებრიელი და კოლინზი პირველად გამოჩნდნენ ერთად, 1982 წლის გამოსვლის შემდეგ.იქ მათ დაუკრეს "Sledgehammer" და ეს იყო მათი უკანასკნელი საკონცერტო გამოსვლა დღემდე.
ხუთწლიანი პაუზის შემდეგ ჯგუფმა ჩაწერა We Can't Dance, რომელიც გამოვიდა 1991 წელს.ეს არის კოლინზის უკანასკნელი ალბომი ჯგუფთან და თავად ჯგუფის კიდევ ერთი დაბრუნება.დისკი არ გამოსულა ვინილზე და გამოიცა კომპაქტ დისკებზე, თუნდაც იმიტომ რომ იგი გრძელდებოდა 70 წუთს.ალბომის ჟღერადობაზე არ მუშაობდა ჰიუ პედგემი, პასუხისმგებლობა ამ დისკზე თავის თავზე აიღო მარილიონის ყოფილმა ინჟინერმა ნიკ დევისმა, რომელიც დღემდე თანამშრომლობს კოლექტივთან და მათი ალბომების რემასტერინგებს ამზადებს.ალბომი კვლავაც არის სავსე სხვადასხვა ისტორიით.ყველაზე ცნობილია Driving the Last Spike, სადაც 10ივე წუთი ბოლომდეა გამოყენებული ბრიტანეტის რკინიგზის გაყვანის მწარე ისტორიების გადმოსაცემად.Fading Lights ოდნავ გვაგონებს წარსულის მიღწევებს და უფრო ახლოს დგას პროგრესივ როკთან, ვიდრე დისკის რომელიმე სხვა სიმღერა.ალბომში არ შევიდა On the Shoreline, ბენკსის ინსტრუმენტული ნომერი.Since I Lost You ერიკ კლეპტონის დაღუპულ შვილს ეძღვნება.Jesus he knows me მხიარული სიმღერაა, რომელშიც ჯგუფი დასცინის ფსევდო-რელიგიურ გადაცემებს, რომლებითაც სავსეა ამერიკული ტელეარხები.ტურისთვის კი დამზადდა განსაკუთრებული სიურპრიზი - 70იანების ნომრების პოპური.წინა ტურისგან განსხვავებით, Turn It On Again სრულდებოდა ჩვეულებრივი სახით, კოლინზი კი კომენტარებს უკეთებდა ჯგუფის წევრებს.
1996 წლის მარტში, კოლინზმა ოფიციალურად განაცხა, რომ მიდის ჯგუფიდან.თავის განცხადებაში მან ახსენა, რომ დრო არის, შეცვალოს მიმართულება მუსიკაში.იგი აპირებდა კინო-ფილმების, ჯაზური პროექტებისა და სოლო-კარიერაზე მუშაობის გაგრძელებას.მისივე თქმით, ის და ჯგუფის დანარჩენი წევრები მეგობრებად რჩებოდნენ.
[რედაქტირება] უილსონი
რაზერფორდმა და ბენკსმა გადაწყვიტეს, კვლავაც ემუშავათ ჯგუფთან დაკავშირებულ პროექტებზე.ტომპსონმა და სტერმერმა გადაწყვიტეს, არ ემუშავათ აღდგენილი პროექტის საკონცერტო გამოსვლებზე.ჯგუფის ახალ ვოკალისტად აიყვანეს რეი უილსონი, რომელიც ადრე Stiltskin-ში მღეროდა. კონკურსის შედეგად ახალ ვოკალისტად შეარჩიეს სწორედ იგი, რადგანაც მისი ვოკალური მანერის ბნელი სტილი გებრიელს უფრო აგონებდათ, ვიდრე კოლინზს.მუსიკას რაზერფორდი და ბენკსი წერდნენ.დასარტყამებზე სამუშაოდ ნირ ზიდკიაჰუ და ნიკ დ'ვირჯილიო მოიყვანეს. ევროპაში ახალი ალბომი Calling all stations (1997) არც ისე ცუდად იყიდებოდა, თუმცა შტატებმა უარი თქვეს ახალი ჯენესისის მიღებაზე, მიუხედავად იმისა, რომ ახალი ჯენესისის მიზანი იყო პროგრესიულ როკში დაბრუნება.ამერიკული ტური გაუქმდა, რადგანაც არავის აინტერესებდა ჯენესისი კოლინზის გარეშე. დღემდე ჯგუფის ბევრი მოყვარული აღიარებს, რომ მიუხედავად ალბომის სისუსტისა, უილსონი ძლიერი ვოკალისტია.1998 წლის ევროპული ტურის ბუტლეგი ვრცელდებოდა ინტერნეტით.მხოლოდ აქ შეიძლებოდა უილსონის მიერ შესრულებული The Lamb Lies Down on Broadway-ს და The Carpet Crawlers მოსმენა-ს.Lover's Leap (Supper's Ready-ის ერთ-ერთი ნაწილი) შესულია Shipwrecked-ის სინგლში.იგივე სინგლში შესულია No son of mine და Turn it on again.ასევე გამოიცა სინგლები Congo (მეორე მხარეს იყო ახალი სიმღერა Papa he said) და Not about us (დამატებითი სიმღერები - Dancing with the moonlit knight და Follow you, Follow me).თუმცა, Congo იყო ერთადერთი წარმატებული სინგლი მთლიანი ალბომიდან.ასევე გამოვიდა სამივე სინგლის ვიდეოკლიპი.ალბომმა მეორე ადგილი დაიკავა ბრიტანეთში, შტატებში კი 54-ე.ამგვარად, ეს იყო ჯენესისის უკანასკნელი სტუდიური ალბომი.
[რედაქტირება] ერთჯერადი პროექტები
ჯგუფის ოფიციალური დაშლის შემდეგ, მისი კლასიკური შემადგენლობა, ბენკსის, კოლინზის, გებრიელის, ჰეკეტის და რაზერფორდის სახით, შეიკრიბა სტუდიაში და გადაამუშავა "The Carpet Crawlers", სიმღერა ალბომიდან The Lamb Lies Down on Broadway.ეს სიმღერა, უშუალოდ, დამზადდა ჯგუფის საუკეთესო სიმღერების კრებულისათვის Turn It on Again: The Hits.ჯგუფის მენეჯერის, ტონი სმიტის საპატივცემულოდ, სამეულმა, კოლინზის, ბენკსისა და რაზერფორდის სახით, აკუსტიკური სახით შეასრულა "I Can't Dance" მუსიკალური მენეჯერების ფორუმზე.
ასევე გამოიცა ჯგუფის საარქივო ჩანაწერებიც.პირველი მათგანია Genesis Archive 1967-75, რომელშიც შესულია პირველი ოფიციალური ჩანაწერი "The Lamb Lies Down on Broadway"-ს შოუთი.საინტერესოა, რომ რამდენიმე ადგილას პიტერმა სპეციალურად ჩაწერა ვოკალი, რადგანაც იგი ცუდად ჟღერდა.სტივ ჰეკეტმა, თავის მხრივ, ჩაწერა სტუდიაში რამდენიმე ახალი სოლო გიტარაზე.კონცერტი კარგად გვიჩვენებს ჯგუფის ენერგიას საკონცერტო შესრულებების დროს.დანარჩენ ორ დისკზე შესულია ლონდონის Rainbow Theatre-ში ჩატარებული კონცერტი, 1973 წლის, დემო-სიმღერები, იშვიათი "ბი-საიდები" და 1970 წლის "ბი-ბი-სი"-ს ჩანაწერები.
მეორე გამოცემა, Genesis Archive 2: 1976-1992, გამოვიდა 2000 წელს და მოიცავს ჯგუფის შემოქმედებას მასში გებრიელის ლიდერობისას.ეს კრებული შედგება სამი დისკისგან, სადაც კვლავაც შესულია "ბი-საიდები", დემო-სიმღერები, იშვიათი ჩანაწერები, ცოცხლად შესრულებული ნომრები და სიმღერები მინი-ალბომებიდან Spot the Pigeon და 3 X 3.
უკანასკნელი გამოცემა, რომელიც არის დაკავშირებული ჯენესისთან, არის კრებული Platinum Collection (2004), რომელიც სამი დისკისგან შედგება.მასში შეტანილია ჯგუფის საუკეთესო და პოპულარული სიმღერები.
[რედაქტირება] 2007 წლის დაბრუნება და მიმდინარე გეგმები
მრავალი მოლაპარაკების შემდეგ, 2006 წლის 7 ნოემბერს ცნობილი გახდა, რომ ჯგუფი მსოფლიო ტურს მოაწყობს, სახელწოდებით "Turn It On Again".ტური მოიცავს 12 ქვეყანას და იწყება ფინეთში, ჰელსინკიში.ჯგუფის განცხადებით, შესრულდება როგორც ახალი, ასევე ძველი სიმღერი, ზოგიერთი მათგანი 1973 წლის პერიოდის იქნება.ასევე ცნობილი გახდა, რომ არ შესრულდება არც ერთი სიმღერა ალბომიდან Calling All Stations.
თავდაპირველი ჩანაფიქრი გულისხმობდა ალბომის The Lamb Lies Down on Broadway სრული სახით შესრულებას, პიტერ გებრიელთან და სტივ ჰეკეტთან ერთად, თუმცა, ცნობილი გახდა, რომ გებრიელი მორიგ სოლო-ალბომზე მუშაობს და მას არ შეუძლია პროექტში ჩართვა.ჰეკეტმა უარი თქვა ტურში მონაწილეობის მიღებაზე, თუმცა მას კვლავ კარგი ურთიერთობა აქვს ჯგუფის დანარჩენ წევრებთან.
ჯგუფის პროდიუსერი ნიკ დევისი მუშაობს კოლექტივის ყველა ალბომის ახალ გამოცემაზე.ორიგინალური ჩანაწერები გადამუშავდა სტუდიაში და გაუმჯობესდა მათი ჟღერადობა.აქ არის ყველა სტუდიური ალბომი Trespass-იდან Calling All Stations-მდე.გამოცემაში არ იქნება შეტანილი პირველი ალბომი From Genesis to Revelation და საკონცერტო ჩანაწერები.ყველა დისკი გამოცემული იქნება ორი საკითხ - სუპერ აუდიო დისკის ფორმატითა და დივიდი აუდიო ფორმატით.დივიდი აუდიო დისკებზე ასევე ჩაწერილი იქნება ინტერვიუები ჯგუფის წევრებთან და სარეკლამო კლიპები.ყველა გამოცემა გამოვა 2007 წლის განმავლობაში.
2007 წლის 12 მაისს ჯგუფი დაჯილდოვდა სპეციალური პრიზით მუსიკალური ტელევიზიის VH1 დაჯილდოვებაზე "VH1 Rock Honors".მათ აგრეთვე შეასრულეს სამი კომპოზიცია - 'Turn It On Again', 'No Son Of Mine' და 'Los Endos'.
2007 წლის 7 ივლისს ჯგუფი გამოვიდა მასშტაბურ საერთაშორისო ტელემარათონზე Live Earth, რომელიც მიზნად ისახავდა ხალხის ყურადღების მიქცევას გლობალური პრობლემებისაკენ, როგორიც არის გლობალური დათბობა.ჯგუფი გამოვიდა განახლებულ უემბლის სტადიონზე, სხვა ჯგუფებთან და სოლისტებთან ერთად.[2]
2007 14 ივლისის უფასო კონცერტი რომში გადაღებული იქნა DVD დისკზე გამოსაცემად. აგრეთვე, დუსელდორფში ჩატარებული 27 ივნისის კონცერტი პირდაპირი ეთერით გადაიცემოდა კინოთეატრებში.
[რედაქტირება] დისკოგრაფია
იხილეთ დეტალებში ჯენესისის დისკოგრაფია
[რედაქტირება] ოფიციალური ალბომები
ალბომის სახელწოდება ბმული სტატიაზე |
გამოვიდა | ბრიტანული რეიტინგები | აშშ რეიტინგები | გერმანული რეიტინგები |
---|---|---|---|---|
From Genesis to Revelation | 7 მარტი, 1969 | აშშ #170 | ||
Trespass | 23 ოქტომბერი, 1970 | ბრიტანეთი #98 | ||
Nursery Cryme | 12 ნოემბერი, 1971 | ბრიტანეთი #39 | ||
Foxtrot | 6 ოქტომბერი, 1972 | ბრიტანეთი #12 | გერმანია #45 | |
Genesis Live | 3 აგვისტო, 1973 | ბრიტანეთი #9 | აშშ #105 | |
Selling England by the Pound | 12 ოქტომბერი, 1973 | ბრიტანეთი #3 (ვერცხლის სტატუსი) | აშშ #70 (ოქროს სტატუსი) | |
The Lamb Lies Down on Broadway | 29 ნოემბერი, 1974 | ბრიტანეთი #10 (ოქროს სტატუსი) | აშშ #41 (ოქროს სტატუსი) | |
A Trick of the Tail | 20 თებერვალი, 1976 | ბრიტანეთი #3 (ოქროს სტატუსი) | აშშ #31 (ოქროს სტატუსი) | გერმანია #43 |
Wind & Wuthering | 7 იანვარი, 1977 | ბრიტანეთი #7 | აშშ #26 (ოქროს სტატუსი) | გერმანია #19 |
Seconds Out | 21 ოქტომბერი, 1977 | ბრიტანეთი #4 (ოქროს სტატუსი) | აშშ #47 | გერმანია #17 |
...And Then There Were Three... | 7 აპრილი, 1978 | ბრიტანეთი #3 (ოქროს სტატუსი) | აშშ #14 (პლატინის სტატუსი) | გერმანია #2 |
Duke | 28 მარტი, 1980 | ბრიტანეთი #1 (პლატინის სტატუსი) | აშშ #11 (პლატინის სტატუსი) | გერმანია #2 |
Abacab | 18 სექტემბერი, 1981 | ბრიტანეთი #1 (ოქროს სტატუსი) | აშშ #7 (2 გზის პლატინა) | გერმანია #6 |
Three Sides Live | 1 ივნისი, 1982 | ბრიტანეთი #2 | აშშ #10 (ოქროს სტატუსი) | გერმანია #22 |
Genesis | 3 ოქტომბერი, 1983 | ბრიტანეთი #1 (2 გზის პლატინა) | აშშ #9 (4 გზის პლატინა) | გერმანია #1 |
Invisible Touch | 9 ივნისი, 1986 | ბრიტანეთი #1 (4 გზის პლატინა) | აშშ #3 (6 გზის პლატინა) | გერმანია #2 |
We Can't Dance | 11 ნოემბერი, 1991 | ბრიტანეთი #1 (5 გზის პლატინა) | აშშ #4 (4 გზის პლატინა) | გერმანია #1 (25 კვირა) |
Live/The Way We Walk, Volume One: The Shorts | 16 ნოემბერი, 1992 | ბრიტანეთი #3 | აშშ #35 | გერმანია #2 |
Live/The Way We Walk, Volume Two: The Longs | 11 იანვარი, 1993 | ბრიტანეთი #1 | აშშ #20 | გერმანია #2 |
Calling All Stations | 1 სექტემბერი, 1997 | ბრიტანეთი #2 (ოქროს სტატუსი) | აშშ #54 | გერმანია #2 |
[რედაქტირება] გავლენა და შთაგონება
ჯენესისის მუსიკოსების უმთავრეს შთაგონებას წარმოადგენდა ევროპული კლასიკური მუსიკიდან დაწყებული და ჯაზური იმპროვიზაციებით დამთავრებული მელოდიები.ბენკსის საყვარელი მუსიკოსი იყო ჯგუფის The Animals წევრი ალან პრაისი. მას ასევე მოსწონდა მეტიუ ფიშერი (Procol Harum) და კიტ ემერსონი (Emerson, Lake and Palmer).კლასიკური მუსიკიდან იგი უპირატესობად ანიჭებდა სერგეი რახმანინოვს, მორის რაველს, გუსტავ მალერსა და დმიტრი შოსტაკოვიჩს. ჯგუფის მუსიკალურ სტილზე ასევე გავლენა იქონიეს თანამედროვე როკ-კოლექტივებმა - ბითლზმა, როლინგ სტოუნზმა, საიმონმა და გარფანკელმა.კოლინზი პატივს სცემდა ბადი რიჩსა და ჯგუფს The Mahavishnu Orchestra, ხოლო გებრიელი - ნინა სიმონესა და კინგ კრიმსონს.პირველ ალბომზე, From Genesis to Revelation, ჯგუფის სტილი უფრო ახლოს არის "მუდი ბლუზის", "ფემილისა" და "ბი ჯიზის" სტილთან.
შემდგომში, ჯენესისმა ბევრ ჯგუფზე იქონია გავლენა - მაგალითად, Dream Theater, ქემელი და Kansas.აგრეთვე არსებობს რამდენიმე ჯგუფი, რომელიც მხოლოდ ჯენესისის ადრინდელ (1971 - 1975) კომპოზიციებს ასრულებს - Re-Genesis, The Musical Box და In the Cage.
[რედაქტირება] რესურსები ინტერნეტში
- ჯენესისის ოფიციალური ვებ-გვერდი
- პიტერ გებრიელის ოფიციალური ვებ-გვერდი
- ფილ კოლინზის ოფიციალური ვებ-გვერდი
- სტივ ჰეკეტის ოფიციალური ვებ-გვერდი
- ჩესტერ ტომპსონის ოფიციალური ვებ-გვერდი
- ენტონი ფილიპსის ოფიციალური ვებ-გვერდი
- რეი უილსონის ოფიციალური ვებ-გვერდი
- ჯგუფისა და მისი წევრების ალბომები, დეტალური განხილვით
[რედაქტირება] სქოლიო
- ↑ "And The Word Was ... GENESIS"
- ↑ "Genesis to participate in Live Earth". Liveearth.org. Retrieved on 25 March, 2007.